**Informe de l’administrador concursal per demanar al jutjat la fixació de la seva retribució**

**Autor: Sebastià Frau i Gaià**

**Notes prèvies:**

* Aquest formulari no està regulat a cap article del [text refós de la Llei concursal](https://portaljuridic.gencat.cat/ca/document-del-pjur/?documentId=877401&validity=1934461&traceability=02&language=ca) (TRLC). Tanmateix, és habitual i convenient presentar-lo.
* La matèria afectada —la retribució de l’administrador— està pendent d’un reglament (article 85 del TRLC) esmentat també a la disposició transitòria cinquena de la Llei 16/2022, de 5 de setembre i, anteriorment, a la disposició transitòria única del Reial decret legislatiu 1/2020, de 5 de maig. Aclarir-se amb les remissions legals en cadena no és tasca fàcil, gens fàcil; però retinguem que, en efecte, s’ha de dictar un reglament que, ben segur, canviarà l’estat de coses actual.
* Mentre no arribi el reglament en qüestió, és d’aplicació l’aranzel aprovat pel Reial decret 1860/2004, de 6 de setembre. Tanmateix, l’usuari farà bé d’estar al corrent del compliment de les previsions legals i de si el reglament arriba a dictar-se o no. Quan es dicti, aquest document deixarà de ser útil, almenys en part.
* Per proporcionar unes bases tangibles en aquest formulari, hem previst el supòsit del concurs d’una societat que presenta un actiu provisional de 3.070.523 € i un passiu, també provisional, d’4.843.567 €. També considerem un únic factor corrector: l’empresa té suspeses les seves facultats d’administració i de disposició (article 4.2 del Reial decret 1860/2004).

Procediment: .............. / ......

**AL JUTJAT MERCANTIL NÚMERO ...... DE ..............**

.............., advocat/da, amb les circumstàncies professionals que ja consten en aquest procediment, comparec en la meva qualitat d’administrador/a concursal del concurs de creditors de la societat .............., i exposo:

Que amb aquest escrit formulo un **informe sobre la quantia provisional de la meva retribució**, la qual ha de fixar-se a partir de les següents

**BASES**

**Primera. La base per calcular la retribució**

**1.** L’aranzel dels drets dels administradors concursals, aprovat pel Reial decret 1860/2004 (BOE del 7 de setembre de 2004), disposa (article 4.4) que fins que l’inventari i la llista de creditors no tinguin un caràcter definitiu, el jutge ha d’aplicar l’aranzel sobre el valor que el mateix deutor hagi donat a l’inventari de la massa activa; i amb relació a la massa passiva, ha de considerar la quantia que resulti de la relació de creditors que el deutor hagi presentat.

**2.** En conseqüència i sens perjudici lògic de la modificació que les dues masses —l’activa i la passiva— puguin patir quan els seus valors respectius quedin establerts de manera definitiva, la societat declarada en concurs ha proporcionat la informació comptable següent que, per disposició legal, fem servir:

a) Massa activa: 3.070.523 €.

b) Massa passiva: 4.843.567 €.

**Segona. Càlcul de la retribució base**

**3.** En virtut de l’annex que estipula l’aranzel, en el qual s’estableixen les escales percentuals aplicables sobre l’actiu i el passiu, la retribució base provisional és la de 17.625,66 €, segons el càlcul següent:

a) Sobre l’actiu: 13.782,09 € [[1]](#footnote-1)

b) Sobre el passiu: 3.843,57 € [[2]](#footnote-2)

Total: 17.625,66 €

**Tercera. Aplicació de factors correctors**

**4.** El Reial decret esmenta una sèrie de factors correctors. Entenem que és aplicable el factor de l’epígraf 2 de l’article 4, perquè, en efecte, la societat declarada en concurs té suspeses les seves facultats d’administració i disposició. Si això és així i l’article esmentat permet un increment de la base retributiva fins a un 50%, considerem que és oportú ponderar aquesta circumstància en un 25%. Per tant, 17.625,66 € més el 25% sumen un total de 22.032,07 €.

**Quarta. Terminis per a la percepció de la retribució**

**5.** Proposem els mateixos terminis de percepció de la retribució que assenyala el Reial decret com a criteri general (article 8).

**DEMANO:**

Que admeti aquest informe i dicti una interlocutòria que resolgui fixar la retribució provisional de l’administrador/a concursal, per a la fase comuna, en la quantitat de 22.032,07 €, la qual s’acreditarà, si s’escau, en els terminis que acordi el tribunal.

..............., ....... de ................. de ..............

(*signatura*)

Advocat/da

Núm. col·legiat/da ............

*Nota: aquest formulari s’ha elaborat gràcies a la col·laboració del Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*

1. Fins a 1.000.000, són 5.500 €; la diferència fins a l’actiu total, el 0,4%. [↑](#footnote-ref-1)
2. Fins a 1.000.000, són 2.500 €; la diferència fins al passiu total, el 0,1%. [↑](#footnote-ref-2)